b'\n_START_ARTICLE_\nWilliam Henry Harrison\n_START_SECTION_\nDjetinjstvo\n_START_PARAGRAPH_\nHarrison je odrastao u uglednoj i politi\xc4\x8dki utjecajnoj porodici virginijskih zemljoposjednika. Kao mladi\xc4\x87 upisao je Univerzitet u Pennsylvaniji kako bi postao lije\xc4\x8dnik, ali smrt oca, koja se nadogra\xc4\x91uje na propast porodi\xc4\x8dnog bogatstva, ubrzo mu ubija taj san. Ostav\xc5\xa1i bez novca za \xc5\xa1kolovanje, Harison nije vidio drugu mogu\xc4\x87nost nego li dobrovoljno priklju\xc4\x8denje ameri\xc4\x8dkoj vojsci po navr\xc5\xa1enoj 18. godini.\n_START_SECTION_\nVojnik\n_START_PARAGRAPH_\nPo zavr\xc5\xa1etku vojne obuke budu\xc4\x87i predsjednik poslan je na tada\xc5\xa1nju Sjeverozapadnu teritoriju, u kojoj se mlada ameri\xc4\x8dka dr\xc5\xbeava sukobljavala s indijanskim plemenima. Sudjelovao je u Sjeverozapadnom indijanskom ratu u kojem je dana\xc5\xa1nji Ohio postao dio SAD._NEWLINE_Godine 1798. Harrison je napustio vojsku kako bi postao Sekretar za Sjeverozapadnu teritoriju, a kasnije i zamjenik guvernera. Godine 1799. je postao prvi zastupnik u Kongresu iz tog podru\xc4\x8dja, a godine 1801. je postao guverner novoformirane teritorije Indiana.\n_START_SECTION_\nPoliti\xc4\x8dar\n_START_PARAGRAPH_\nGuverneru Harrisonu glavni zadatak bila je kupovina \xc5\xa1to je mogu\xc4\x87e vi\xc5\xa1e zemlje od strane indijanskih domorodaca kako bi se mogli naseljavati bijelci iz isto\xc4\x8dnih dr\xc5\xbeava. Takva su nastojanja me\xc4\x91u Indijancima izazvala burnu reakciju, a vo\xc4\x91a pokreta bio je Tecumseh, poglavica Shawneeja, tvorac velike indijanske konfederacije kojoj je cilj bilo bijelce baciti u more. Harrison je 1811. godine porazio Tecumseha u bitci kod Tippecanoe, te dvije godine kasnije, za vrijeme anglo-ameri\xc4\x8dkog rata u bitci kod Thamesa. Unato\xc4\x8d tim pobjedama, Harrison je, nezadovoljan na\xc4\x8dinom na koji federalna vlada vodi rat, podnio ostavku na svoj polo\xc5\xbeaj u vojsci._NEWLINE_Svoj novi poziv Harrison uskoro otkriva u saveznoj politici gdje po\xc4\x8dinje obna\xc5\xa1ati veliki broj va\xc5\xbenih politi\xc4\x8dkih du\xc5\xbenosti, zastupaju\xc4\x87i Ohio u Kongresu i Senatu, a od 1828. do 1829. bio je i ameri\xc4\x8dki veleposlanik u Kolumbiji._NEWLINE_Godine 1836. Harrisona je novostvorena Vigovska stranka kandidirala kao jednog od tri presjedni\xc4\x8dka kandidata koji su se suprotstavili demokratskom potpredsjedniku Martinu Van Burenu. Plan je bio da se Van Burenu onemogu\xc4\x87i dobivanje ve\xc4\x87ine u elektorskom kolegiju, te se izbor predsjednika tako prebaci u vigovski naklonjen Kongres. Plan nije uspio, jer je Van Buren iza sebe imao autoritet predsjednika Andrewa Jacksona, izuzetno popularnog zbog svoje ratne pro\xc5\xa1losti._NEWLINE_Godine 1839. vigovci su, pou\xc4\x8deni tim iskustvom, na svojoj prvoj konvenciji od trojice mogu\xc4\x87ih kandidata nominirali samo jednog kandidata - Harrisona, koji je po svojoj reputaciji najsli\xc4\x8dniji Jacksonu. Godinu dana kasnije Harrison se na izborima natjecao, za svoje vrijeme, izuzetno dobro organiziranom kampanjom koja je nagla\xc5\xa1avala njegove ratne uspjehe, isto kao i ju\xc5\xbenja\xc4\x8dko porijeklo njegovog potpredsjedni\xc4\x8dkog kandidata Johna Tylera, pri \xc4\x8demu je vigovcima u prilog i\xc5\xa1la te\xc5\xa1ka ekonomska kriza, koja je izbila za vrijeme Van Burenovog mandata.\n_START_SECTION_\nPredsjednik\n_START_PARAGRAPH_\nHarrison je glatko osvojio ve\xc4\x87inu glasova i elektorskog kolegija. Me\xc4\x91utim, nastojanje njegove stranke da eksploatira slavnu ratnu pro\xc5\xa1lost se pokazalo kobnim. Sa 68 godina \xc5\xbeivota, Harrison je bio najstariji predsjednik izabran u ameri\xc4\x8dkoj povijesti sve do 1981. i Ronalda Reagana. Dana 4. o\xc5\xbeujka 1841., kada se odr\xc5\xbeavala inauguracija, Washington je pogodilo neobi\xc4\x8dno hladno i ki\xc5\xa1ovito vrijeme. Harrison je tom vremenu prkosio, odbiv\xc5\xa1i prekinuti svoj inauguracijski govor - najdu\xc5\xbei u ameri\xc4\x8dkoj povijesti - kao i prijedlog da odjene kaput ili \xc5\xa1e\xc5\xa1ir. Harrison se nedugo nakon inauguracije te\xc5\xa1ko razbolio i umro nakon mjesec dana od upale plu\xc4\x87a ili te\xc5\xa1ke prehlade. Po Ustavu ga je naslijedio njegov potpredsjednik Tyler._NEWLINE_Harrison je tako ostao upam\xc4\x87en kao ameri\xc4\x8dki predsjednik s najkra\xc4\x87im mandatom u povijesti. Njegova prijevremena smrt, kao i neki drugi sli\xc4\x8dni slu\xc4\x8dajevi, stvorili su mit o indijanskoj kletvi koja poga\xc4\x91a ameri\xc4\x8dke predsjednike izabrane svake dvadesete godine._NEWLINE_Harrison je iza sebe ostavio niz potomaka koji su se nastavili baviti politikom, a njegov unuk Benjamin Harrison je i sam bio predsjednik pola stolje\xc4\x87a kasnije.'